”Ensimmäinen ystävä” – Tapaustutkimus valmistavan opetuksen oppilaiden ystävyyssuhteista ja opettajan roolista niiden tukemisessa
Tutkimustehtäväni on tutkia, miten ystävyyssuhteet näkyvät valmistavan opetuksen oppilaiden keskuudessa ja miten opettaja voi tukea niitä. Selvitän teemaa kahdesta näkökulmasta, jotka muodostavat tarkemmat tutkimuskysymykset: 1. Millaisilla tavoilla ystävyyssuhteet ilmenevät valmistavan opetuksen oppilaiden keskuudessa? ja 2. Miten opettaja voi vaikuttaa valmistavan opetuksen oppilaiden ystävyyssuhteisiin koulussa? Tutkimukseni tavoitteena on havainnollistaa ja lisätä tietoa vasta Suomeen muuttaneiden alakouluikäisten oppilaiden ystävyyssuhteista ja niiden piirteistä. Tutkimukseni on laadullinen tapaustutkimus ja menetelmänä käytän suoraa havainnointia ja opettajan kirjallista haastattelua. Havainnoinnissa tarkastelen ensimmäisen tutkimuskysymyksen kautta oppilaiden välisiä vuorovaikutustilanteita, ilmeitä, eleitä, ystävällisiä tekoja ja opettajan toimintaa liittyen oppilaiden välisiin ystävyyksiin. Opettajan haastattelu puolestaan avaa opettajan näkemyksiä ja ajatuksia aiheesta toisen tutkimuskysymyksen myötä. Tutkimukseen osallistui 12 valmistavan opetuksen oppilasta ja heidän luokanopettajansa. Oppilaat olivat 2.–6. -luokkalaisia. Aineistoa keräsin kahdeksan koulupäivän ja yhteensä 25 tunnin ajan. Aineistoa analysoin sisällönanalyysin avulla, jossa hyödynsin teemoittelua. Havainnoinneista muodostui neljä teemaa tutkimustuloksiksi. Nämä olivat verbaalinen vuorovaikutus (puhe), nonverbaalinen vuorovaikutus (ilmeet ja eleet), tutkijan tulkinta ystävyyden osoituksesta ja opettajan toiminta luokan ystävyyssuhteisiin liittyen. Näiden lisäksi esiin nousi opettajan ajatuksia eri näkökulmista koskien oppilaiden välisiä ystävyyssuhteita. Tulosten perusteella voidaan todeta, että valmistavan opetuksen oppilaat ottavat toisiinsa paljon etenkin nonverbaalista kontaktia ja luokanopettajalla on suuri vaikutus oppilaiden ystävyyssuhteiden mahdollistamiseen sekä oppilaan sosiaalisten taitojen oppimiseen. Näistä tuloksista koostin viisi vinkkiä valmistavan opetuksen opettajalle vuorovaikutusta edistävän koulunkäynnin luomiseksi.
valmistava opetus, ystävyyssuhde, vertaissuhde, peruskoulu
Networked Digital Library of Theses and Dissertations